ประกาศกระทรวงมหาดไทย
ประกาศกระทรวงมหาดไทย
เรื่อง
การอนุญาตให้คนต่างด้าวบางจำพวกเข้ามาอยู่ในราชอาณาจักรเป็นกรณีพิเศษ
(เฉพาะกิจการประมงทะเล)
ตามมติคณะรัฐมนตรี
เมื่อวันที่ ๖
สิงหาคม พ.ศ. ๒๕๕๖[๑]
 

อาศัยอำนาจตามความในมาตรา ๑๗ แห่งพระราชบัญญัติคนเข้าเมือง พ.ศ. ๒๕๒๒
รัฐมนตรีว่าการกระทรวงมหาดไทยโดยอนุมัติของคณะรัฐมนตรี ตามมติคณะรัฐมนตรี
เมื่อวันที่ ๖ สิงหาคม พ.ศ. ๒๕๕๖ ออกประกาศไว้ ดังต่อไปนี้

ข้อ ๑ คนต่างด้าวที่จะได้รับอนุญาตให้เข้ามาอยู่ในราชอาณาจักรเป็นกรณีพิเศษตามประกาศนี้
หมายถึงคนต่างด้าวหลบหนีเข้าเมืองสัญชาติเมียนมาร์ ลาว และกัมพูชา
ที่เข้ามาหรืออยู่ในราชอาณาจักรก่อนวันที่ประกาศนี้มีผลใช้บังคับ
และทำงานในเรือประมงเพื่อจับสัตว์น้ำทางทะเลกับนายจ้างอยู่แล้ว ใน ๒๒
จังหวัดที่มีพื้นที่ติดทะเล ได้แก่ จังหวัดกระบี่ จันทบุรี ฉะเชิงเทรา ชลบุรี ชุมพร
ตราด ตรัง นครศรีธรรมราช นราธิวาส ประจวบคีรีขันธ์ ปัตตานี พังงา เพชรบุรี ภูเก็ต ระนอง
ระยอง สมุทรปราการ สมุทรสาคร สมุทรสงคราม สุราษฎร์ธานี สงขลา และสตูล 
คนต่างด้าวหลบหนีเข้าเมืองสัญชาติเมียนมาร์ ลาว และกัมพูชา
กลุ่มอื่นซึ่งได้มีมติคณะรัฐมนตรี มติสภาความมั่นคงแห่งชาติ
หรือคำสั่งของกระทรวงมหาดไทย
กำหนดแนวทางปฏิบัติเป็นการเฉพาะไม่อยู่ในข่ายอนุญาตตามประกาศนี้

ข้อ ๒ คนต่างด้าวตามข้อ
๑ ที่ประสงค์จะได้รับอนุญาตให้เข้ามาอยู่ในราชอาณาจักรเป็นกรณีพิเศษตามประกาศนี้
ให้คนต่างด้าวและนายจ้างของคนต่างด้าวดังกล่าว ดำเนินการดังนี้
(๑) ให้นายจ้างของคนต่างด้าวไปแจ้งต่อเจ้าหน้าที่ของกรมการจัดหางาน
ว่ามีคนต่างด้าวเป็นลูกจ้างของตนจำนวนเท่าใด พร้อมรายชื่อ หลักฐานการจ้างงาน
และรูปถ่าย ๒ รูป เพื่อให้เจ้าหน้าที่ออกเอกสารรับรองว่ามีการจ้างงานจริง
ตามแบบที่อธิบดีกรมการจัดหางานกำหนดท้ายประกาศนี้
(๒) ให้นายจ้างนำเอกสารที่กรมการจัดหางานรับรองแล้วตาม (๑)
ใช้เป็นหลักฐานในการนำคนต่างด้าวไปรายงานตัวพร้อมคนต่างด้าว
โดยให้คนต่างด้าวรายงานตัวต่อนายทะเบียนจังหวัด นายทะเบียนอำเภอ
หรือนายทะเบียนท้องถิ่น ณ ท้องที่ที่คนต่างด้าวอาศัยอยู่ในจังหวัดตามข้อ ๑
ภายในเวลาระหว่างวันที่ ๓ มีนาคม พ.ศ. ๒๕๕๗ ถึงวันที่ ๓๑ พฤษภาคม พ.ศ. ๒๕๕๗
เพื่อจัดทำทะเบียนประวัติและบัตรประจำตัวตามกฎหมายว่าด้วยการทะเบียนราษฎร (ท. ร.
๓๘/๑) ตามเงื่อนไข และวิธีการที่ผู้อำนวยการทะเบียนกลาง กรมการปกครองกำหนด
(๓) ให้คนต่างด้าวและนายจ้างของคนต่างด้าวดังกล่าวนำเอกสาร ตาม (๒) ไปยื่นคำขอรับใบอนุญาตทำงาน
ภายในระยะเวลาและหลักเกณฑ์ที่อธิบดีกรมการจัดหางานประกาศกำหนด
ตามกฎหมายว่าด้วยการทำงานของคนต่างด้าว

ข้อ ๓ มิให้นำมาตรา ๕๔
แห่งพระราชบัญญัติคนเข้าเมือง พ.ศ. ๒๕๒๒ มาใช้บังคับแก่คนต่างด้าวตามข้อ ๑
ที่ได้ดำเนินการตามหลักเกณฑ์ตามข้อ ๒ แห่งประกาศนี้แล้ว
ซึ่งได้รับอนุญาตให้อยู่ในราชอาณาจักรเป็นการชั่วคราวเพื่อรอการส่งกลับ
ตามระยะเวลาที่ได้รับอนุญาตให้ทำงาน ทั้งนี้ ไม่เกินวันที่ ๒ มีนาคม พ.ศ. ๒๕๕๘

ข้อ ๔ การอนุญาตให้คนต่างด้าวอยู่ในราชอาณาจักรได้เป็นการชั่วคราวตามประกาศนี้เป็นอันสิ้นผลในกรณีอย่างหนึ่งอย่างใด
ดังต่อไปนี้
(๑)
เป็นโรคต้องห้ามตามที่กระทรวงสาธารณสุขประกาศกำหนดหรือเป็นผู้ที่สุขภาพไม่สมบูรณ์แข็งแรงที่เป็นอุปสรรคต่อการทำงานโดยอยู่ในดุลยพินิจของแพทย์
(๒) ต้องโทษตามคำพิพากษาถึงที่สุดให้จำคุก
เว้นแต่ความผิดซึ่งได้กระทำโดยประมาท หรือความผิดลหุโทษ
(๓) ออกนอกเขตพื้นที่จังหวัดโดยไม่ได้รับอนุญาตตามข้อ ๕
เว้นแต่ได้เคลื่อนย้ายออกนอกท้องที่จังหวัดที่ได้รับอนุญาตโดยทางเรือ
เพื่อไปทำงานในท้องที่ทุกแห่งที่มีท่าเรือทำการประมงทะเล ทั้งนี้ มิให้ออกนอกเขตบริเวณท่าเรือที่ทำการประมงทะเล
(๔) หน่วยงานด้านความมั่นคง หรือการรักษาความสงบเรียบร้อย
รายงานว่าคนต่างด้าวผู้ใดมีพฤติการณ์ที่ขัดต่อความสงบเรียบร้อยหรือศีลธรรมอันดีของประชาชน
หรือมีพฤติการณ์น่าเชื่อว่าเป็นภัยต่อสังคม
หรือจะก่อเหตุร้ายให้เกิดอันตรายต่อความสงบสุข
หรือความปลอดภัยของประชาชนหรือความมั่นคงแห่งราชอาณาจักร
(๕) คนต่างด้าวถูกเลิกจ้างไม่ว่าในกรณีใด ๆ
ในกรณีตาม (๕)
ให้นายจ้างแจ้งให้นายทะเบียนตามกฎหมายว่าด้วยการทำงานของคนต่างด้าวทราบภายในเจ็ดวันนับแต่วันที่ได้เลิกจ้าง
คนต่างด้าวที่ถูกนายจ้างเดิมเลิกจ้างตาม (๕)
หากประสงค์จะทำงานในราชอาณาจักรต่อไปต้องมีนายจ้างใหม่รับเข้าทำงานในเรือประมงทะเลเท่านั้น
ภายในสิบห้าวันนับแต่วันที่ไม่ได้ทำงานอยู่กับนายจ้างเดิม ทั้งนี้ ให้นำความในข้อ ๒ (๓)
มาบังคับใช้กับนายจ้างใหม่ในกรณีนี้โดยอนุโลม

ข้อ ๕ เมื่อมีเหตุจำเป็นต้องออกนอกเขตท้องที่จังหวัดที่ได้จัดทำทะเบียนประวัติ
หรือจังหวัดที่ได้รับอนุญาตให้ทำงาน เพื่อปฏิบัติตามกฎหมาย ระเบียบ ข้อบังคับ
เป็นพยานศาล ได้รับหมายเรียกจากพนักงานสอบสวน
มีหนังสือเรียกตัวจากหน่วยงานในสังกัดกระทรวงแรงงาน
หรือเพื่อการรักษาพยาบาลคนต่างด้าวจะออกนอกเขตท้องที่ได้เมื่อได้รับอนุญาตจากผู้ว่าราชการจังหวัด
กรณีได้รับอนุญาตให้ทำงานในเรือประมงกับนายจ้างใหม่
ตามเงื่อนไขที่กรมการจัดหางานกำหนดและต้องออกนอกเขตท้องที่จังหวัดที่ได้จัดทำทะเบียนประวัติหรือจังหวัดที่ได้รับอนุญาตให้ทำงานตามกฎหมายว่าด้วยการทำงานของคนต่างด้าว
ให้นำความในวรรคหนึ่งมาใช้บังคับโดยอนุโลม


ประกาศ
ณ วันที่ ๑๘ กุมภาพันธ์ พ.ศ. ๒๕๕๗
จารุพงศ์
เรืองสุวรรณ
รัฐมนตรีว่าการกระทรวงมหาดไทย
[เอกสารแนบท้าย]

๑. หนังสือแสดงความต้องการแรงงานต่างด้าวเฉพาะกิจการประมงทะเลตามมติคณะรัฐมนตรีเมื่อวันที่
๖ สิงหาคม ๒๕๕๖ (Demand Letter)
๒. แบบบัญชีรายชื่อแรงงานต่างด้าวในกิจการประมงทะเล (Name List of workers)

(ดูข้อมูลจากภาพกฎหมาย)







ปริยานุช/ผู้จัดทำ
๘ เมษายน ๒๕๕๗

จุฑามาศ/ผู้ตรวจ
๑๑ เมษายน ๒๕๕๗


















[๑] ราชกิจจานุเบกษา
เล่ม ๑๓๑/ตอนพิเศษ ๕๗ ง/หน้า ๒๙/๑ เมษายน ๒๕๕๗